ପାଣ୍ଡିଆନ୍ଙ୍କ ଜିଲ୍ଲାଗସ୍ତକୁ ନେଇ ପାୱାର୍ କରିଡରରେ ଚର୍ଚ୍ଚା ! କାହିଁକି ଏମିତି ଆକ୍ଟିଭ୍ ସଚିବ ?\nMon, Oct 14 | 2:13 p.m.\nପାଣ୍ଡିଆନ୍ଙ୍କ ପଲଟିକାଲ ପିକିନିକ୍ । ଏପରି ଚର୍ଚ୍ଚା ଏବେ ପାୱାର କରିଡରରେ ଜୋର ଧରିଛି । ମୁଖ୍ୟମନ୍ତ୍ରୀଙ୍କ ବ୍ୟକ୍ତିଗତ ସଚିବ ତଥା 5ଟି ସଚିବ ଭି.କାର୍ତ୍ତିକେୟନ ପାଣ୍ଡିଆନ୍ଙ୍କ ଓଡିଶା ବୁଲାକୁ ନେଇ ଏବେ ଅଫିସର ମହଲରେ ଏପରି ଚର୍ଚ୍ଚା । ଦୀର୍ଘଦିନ ଧରି ଶୀତତାପ ନିୟନ୍ତ୍ରିତ କୋଠରୀ ଭିତରେ ରହି କାର୍ଯ୍ୟ କରୁଥିବା ଏହି ଆଇଏଏସ୍ ବାବୁଙ୍କ ଏପରି ଅବତାରକୁ ନେଇ ଉଠିଛି ପ୍ରଶ୍ନ । ଗୋଟିଏ ପଟେ ପାଣ୍ଡିଆନ୍ ରାଜନୀତିକୁ ଆସିବା ପାଇଁ ମଇଦାନ ତିଆରି କରୁଥିବାର ଚର୍ଚ୍ଚା ହେଉଥିବା ବେଳେ ଅନ୍ୟପଟେ ସେ ନିଜେ ଯେ, ରାଜ୍ୟ ଶାସନ କ୍ଷମତାରେ ସର୍ବଶକ୍ତିମାନ୍ ଏକଥା ପ୍ରମାଣ କରିବା ପାଇଁ ଜିଲ୍ଲା ବୁଲୁଥିବା ଚର୍ଚ୍ଚା ହେଉଛି । ଆଉ ପାଣ୍ଡିଆନ୍ଙ୍କ ଜିଲ୍ଲାଗସ୍ତ ଯେ, ସଫଳ ତାହାକୁ ପ୍ରମାଣ କରିବା କାର୍ଯ୍ୟରେ ଲାଗିଛନ୍ତି କିଛି ଅଣଓଡିଆ ଆଇଏଏସ୍ ଓ ଆଇପିଏସ ବାବୁ ।\nକୋରାପୁଟରୁ କେନ୍ଦୁଝର, କନ୍ଧମାଳରୁ ନୟାଗଡ, ଏବେ ବୁଲିବାରେ ବ୍ୟସ୍ତ ଅଛନ୍ତି ମୁଖ୍ୟମନ୍ତ୍ରୀଙ୍କ ବ୍ୟକ୍ତିଗତ ସଚିବ ଭି.କାର୍ତ୍ତିକେୟନ ପାଣ୍ଡିଆନ୍ । ପାୱାର କରିଡରର ସବୁଠୁ ପ୍ରଭାବଶାଳୀ ଆଇଏଏସ୍ ଅଫିସର୍ କୁହାଯାଉଥିବା ପାଣ୍ଡିଆନ୍ଙ୍କ ଜିଲ୍ଲା ଭ୍ରମଣକୁ ନେଇ ଏବେ ବିଭିନ୍ନ ମହଲରେ ହେଉଛି ଆଲୋଚନା । ସେପଟେ ବାବୁ ବୁଲିବାରେ ଲାଗିଛନ୍ତି ଆଉ ତାଙ୍କର ଚେଲାଚାମୁଣ୍ଡା ଭାବେ ଜଣାଶୁଣା କିଛି ଆଇଏଏସ ଓ ଆଇପିଏସ ଅଧିକାରୀ ଏହାର ପ୍ରଚାର ପ୍ରସାରରେ ଲାଗି ପଡିଛନ୍ତି । ବାବୁଙ୍କ ଜିଲ୍ଲାବୁଲା ଏବେ ଚର୍ଚ୍ଚାର କେନ୍ଦ୍ରବିନ୍ଦୁ ପାଲଟିଛି । ସମ୍ପୂର୍ଣ୍ଣ ନେତା ଠାଣିରେ ବାବୁଙ୍କର ଚାଲିଛି ଜିଲ୍ଲା ଭ୍ରମଣ । ଏକଥା ଏବେ ପାୱାର କରିଡରର ବିଶେଷ ଚର୍ଚ୍ଚା । କଣ ପାଇଁ ଏମିତି ଆକ୍ଟିଭ୍ ମୁଡ୍ରେ ଆସିଗଲେ ପାଣ୍ଡିଆନ୍ ? କଣ ପାଇଁ ତୁରନ୍ତ ଆକ୍ସନ ନେଇ ଚର୍ଚ୍ଚାକୁ ଆସୁଛନ୍ତି ମୁଖ୍ୟମନ୍ତ୍ରୀଙ୍କ ବ୍ୟକ୍ତିଗତ ସଚିବ ଭି.କାର୍ତ୍ତିକେୟନ ପାଣ୍ଡିଆନ୍ ? ପ୍ରଶାସନିକ କ୍ଷମତାର ମୁଖ୍ୟ ମୁଖ୍ୟଶାସନ ସଚିବ ମଧ୍ୟ ପାଣ୍ଡିଆନ ଙ୍କ ଆଗରେ ଫିକା କାହିଁକି ? ପାଣ୍ଡିଆନ୍ଙ୍କ ଆଗରେ କ୍ୟାବିନେଟ୍ ମନ୍ତ୍ରୀ ମଧ୍ୟ ତୁଚ୍ଛ ! ଏମିତି ନାନା ପ୍ରଶ୍ନ ଏବେ ସାଧାରଣରେ ଉଙ୍କି ମାରୁଛି ।\nଜିଲ୍ଲାପାଳ ଭାବେ କାର୍ଯ୍ୟ କରୁଥିବା ସମୟରେ ପାଣ୍ଡିଆନ୍ ଜିଲ୍ଲାଭ୍ରମଣ କରିଥିଲେ । ଆଉ ପାୱରକରିଡରକୁ ଆସିବା ପରେ ତାଙ୍କୁ ଆଉ ପ୍ରାୟତଃ ଦେଖିବାକୁ ମିଳୁନଥିଲା । ତେବେ ହଠାତ୍ ମୋ ସରକାର କାର୍ଯ୍ୟକ୍ରମ ଆରମ୍ଭ ପରେ ଏବେ ପାଣ୍ଡିଆନ୍ ବାହାରିଛନ୍ତି ଜିଲ୍ଲା ଭ୍ରମଣରେ । ଯାହାକି ତାଙ୍କର ପଲଟିକାଲ ପିକିନିକ୍ ବୋଲି ଏବେ ଅଫିସର ମହଲରେ ଚର୍ଚ୍ଚା । ସେପଟେ ପାଣ୍ଡିଆନ ଙ୍କ ଜିଲ୍ଲା ଗସ୍ତକୁ ସଫଳ କରିବା ପାଇଁ ଏବେ କିନ୍ତୁ ପ୍ରଶାସନ ସମ୍ପୂର୍ଣ୍ଣ ଭାବେ ଲାଗିପଡିଛି । ମେଡିକାଲରେ ପଡିରହିଥିବା କାମକୁ ଏବେ ଯୁଦ୍ଧକାଳୀନ ଭିତ୍ତିରେ କରାଯାଉଛି । ଆଉ ପାଣ୍ଡିଆନ୍ ଙ୍କ ଗସ୍ତରେ ପ୍ରଭାବ ଯେ, ପ୍ରବଳ ମାତ୍ରାରେ ପଡୁଛି ତାର ପ୍ରଚାର ପ୍ରସାର କାମରେ ମଧ୍ୟ ଲାଗିପଡିଛନ୍ତି ତୃତୀୟ ମହଲାର କିଛି ଅଣଓଡିଆ ଆଇଏଏସ ଓ ଆଇପିଏସ ବାବୁ । ରାଜ୍ୟରେ ଥିବା ବରିଷ୍ଠ ତଥା ଦକ୍ଷ ଓଡିଆ ଅଫିସର ମାନଙ୍କୁ ଅଣଦେଖା କରାଯାଉଥିବାର ଅଭିଯୋଗ । ଏପରିକି ରାଜ୍ୟରେ ଥିବା ଦକ୍ଷ ଓଡିଆ ଅଫିସରଙ୍କ ଦକ୍ଷତାକୁ ଚାପି ପାଣ୍ଡିଆନ୍ ନିଜକୁ ୱାନ୍ ମ୍ୟାନ୍ ଆର୍ମି ଭାବେ ପ୍ରତିପାଦିତ କରିବାକୁ ଚେଷ୍ଟା କରୁଛନ୍ତି ବୋଲି ବିରୋଧୀଙ୍କ ଶିବିରରେ ଆଲୋଚନା ।
